กฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ 13) พ.ศ. 2563
กฎกระทรวง
แบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ (ฉบับที่ ๑๓)
พ.ศ. ๒๕๖๓[๑]
 

อาศัยอำนาจตามความในมาตรา ๕ วรรคหนึ่ง และมาตรา ๑๐ วรรคสอง แห่งพระราชบัญญัติตำรวจแห่งชาติ พ.ศ. ๒๕๔๗ นายกรัฐมนตรีออกกฎกระทรวงไว้ ดังต่อไปนี้

ข้อ ๑ ให้เพิ่มความต่อไปนี้เป็น
(ค/๑) ของ (๒๓) ของข้อ ๒ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒
(ค/๑) วิทยาลัยแพทยศาสตร์ ประกอบด้วย
(๑) ฝ่ายอำนวยการ
(๒) ฝ่ายวิทยบริการ
(๓) ฝ่ายการศึกษา

ข้อ
๒ ให้เพิ่มความต่อไปนี้เป็น (ค/๑) ของ
(๒๒) ของ ๒. กองบัญชาการ ในข้อ ๓ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒
(ค/๑) วิทยาลัยแพทยศาสตร์ มีอำนาจหน้าที่
ดังต่อไปนี้
๑) สนับสนุนการศึกษาเพื่อผลิตแพทย์
บุคลากรทางการแพทย์ และบุคลากรทางการสาธารณสุขของหน่วยงานอื่น
๒) ดำเนินการสอน
ฝึกอบรม และพัฒนาแพทย์ บุคลากรทางการแพทย์ และบุคลากรทางการสาธารณสุขของสำนักงานตำรวจแห่งชาติและหน่วยงานอื่น
๓) ส่งเสริมการศึกษาทางการแพทย์และแพทยศาสตรศึกษา
๔) ดำเนินการเกี่ยวกับการศึกษาและวิจัยทางการแพทย์และการสาธารณสุข
๕) ดำเนินการด้านประกันคุณภาพการศึกษา
และงานทะเบียนและวัดผล
๖) ดำเนินการเกี่ยวกับงานสารบรรณ สารสนเทศ อุปกรณ์การศึกษา การบริการวิชาการ และงานปกครองแก่ผู้เข้ารับการศึกษาหรืออบรม
๗) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย


ให้ไว้ ณ
วันที่ ๒๔ มิถุนายน พ.ศ. ๒๕๖๓
พลเอก ประยุทธ์
จันทร์โอชา
นายกรัฐมนตรี
หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรจัดตั้งวิทยาลัยแพทยศาสตร์ขึ้นเป็นหน่วยงานระดับกองบังคับการ ในสังกัดโรงพยาบาลตำรวจและกำหนดอำนาจหน้าที่ของส่วนราชการดังกล่าว
เพื่อรองรับภารกิจในการสนับสนุนการศึกษาเพื่อผลิตแพทย์ บุคลากรทางการแพทย์ และบุคลากรทางการสาธารณสุขของหน่วยงานอื่น
ดำเนินการสอน ฝึกอบรม และพัฒนาแพทย์และบุคลากรดังกล่าวทั้งของสำนักงานตำรวจแห่งชาติและหน่วยงานอื่น
ส่งเสริมการศึกษาทางการแพทย์และแพทยศาสตรศึกษา รวมทั้งดำเนินการเกี่ยวกับการศึกษาและวิจัยทางการแพทย์และการสาธารณสุข
เพื่อเป็นการสนับสนุนภารกิจทางการแพทย์ของโรงพยาบาลตำรวจ และลดปัญหาการขาดแคลนแพทย์
บุคลากรทางการแพทย์ และบุคลากรทางการสาธารณสุขของหน่วยงานอื่น ทั้งนี้ เพื่อให้สอดคล้องกับภารกิจที่เพิ่มขึ้นและเหมาะสมกับสภาพของงานที่เปลี่ยนแปลงไปอันจะทำให้การปฏิบัติภารกิจตามอำนาจหน้าที่มีประสิทธิภาพและประสิทธิผลยิ่งขึ้น
จึงจำเป็นต้องออกกฎกระทรวงนี้


พิไลภรณ์/จัดทำ
๕ สิงหาคม ๒๕๖๓

สุภาทิพย์/ตรวจ
๕ สิงหาคม ๒๕๖๓


[๑] ราชกิจจานุเบกษา
เล่ม ๑๓๗/ตอนที่ ๔๙ ก/หน้า ๑/๑ กรกฎาคม ๒๕๖๓